Psichoaktyviųjų medžiagų vartojimo prevencija ugdymo įstaigose
       Spartus gyvenimo tempas, perminos socialiniame gyvenime palengva keičia visuomenės požiūrį į alkoholio, narkotikų vartojimą. Tačiau vis dar didelis psichoaktyvių medžiagų vartojimas jaunimo ir paauglių tarpe yra opi ir aktuali sveikatos bei socialinė problema. Apie tai ne tik kalbame, analizuojame, bet ir aktyviai ieškome naujų prevencijos priemonių, kurios užkirstų kelią iškylančioms rizikoms.  Deja, šios socialinės problemos sprendimas nėra paprastas ir greitas.
Pateiksiu šiek tiek statistikos. 2011 metais atliktas Alkoholio ir kitų narkotikų vartojimo Europos mokyklose tyrimas (ESPAD) parodė, kad Lietuvos paaugliai vidutiniškai rūko dažniau nei didžioji dalis bendraamžių Europos šalyse ir JAV, o pagal raminamųjų vaistų vartojimą be recepto užima vieną pirmųjų pozicijų. Lietuvoje 20 proc. paauglių (25 proc. berniukų, 14 proc. mergaičių) sakė bent kartą gyvenime vartoję marihuanos arba hašišo. Tai 16 vieta tarp 37 valstybių. Kitų narkotikų Lietuvoje bent kartą gyvenime bandė 6 proc. apklaustų moksleivių (7 proc. berniukų, 5 proc. mergaičių), tai - 20 vieta. Taigi nepaisant daugelio jau taikomų prevencijos metodų ir bendro darbo, siekiant sumažinti psichoaktyviųjų medžiagų vartojimą tarp Lietuvos jaunuolių, Lietuva tebėra netoli Europos vidurkio, o kartais jį ir viršija:  2011 metų tyrimo duomenimis, 21% Lietuvos paauglių yra vartoję kokį nors nelegalų narkotiką (ESPAD vidurkis – 18%). Šiek tiek aukštesni už Europos vidurkį yra ir rūkymo bei alkoholio vartojimo apkalusos rodikliai. Tebesame treti tarp visų valstybių pagal raminamųjų ar gydomųjų vaistų vartojimą be gydytojo paskyrimo (tai yra darę 13% Lietuvos paauglių - esame beveik 2 kartus aukščiau nei Europos vidurkis). 
          Patirtis rodo, kad socialinės rizikos veiksnių veikiami vaikai stokoja problemų sprendimo, kritinio mąstymo įgūdžių. Jie turi žemą savęs vertinimą, nepasitiki savimi ir aplinkiniais, linkę išryškinti savo ir aplinkinių neigiamas savybes ir nepastebėti teigiamų bruožų, jų vertybinė sistema yra trapi ir greitai įtakojama. Nesuprasdami pavojaus, kurį sukelia alkoholis, tabakas, narkotikai, bei kitos psichiką veikiančios medžiagos, ar norėdami patirti naujų pojūčių,  šie vaikai dažniau linkę juos išbandyti. Tuo tarpu pagalba jiems paprastai suteikiama tik tada, kai vaikas jau turi rimtų problemų – vartoja toksines ir narkotines medžiagas ar bando nusižudyti.
Vadinasi, siekdami sumažinti šiuos grėsmingus skaičius, užkirsti kelią tokiems klaidingiems pasirinkimams, turime stiprinti prevencinį darbą, kuris mokyklose organizuojamas 2 kryptimis: per pamokas – prevencinę medžiagą integruojant į mokomųjų dalykų turinį, ir popamokinėje veikloje - vykdant projektinę veiklą ir organizuojant renginius.

           Labai svarbus ir paveikus prevencinės veiklos būdas - socialinių įgūdžių ugdymas. Jis padeda išvengti tam tikrų socialinių problemų dar prieš joms atsirandant. Ypač pavojingi tokie socialinės rizikos veiksniai: kaip lengvas psichoaktyviųjų medžiagų prieinamumas, šių medžiagų vartojimas šeimoje, liberalus bendruomenės požiūris, silpnas emocinis ryšys tarp šeimos narių. Taip pat blogas pažangumas mokykloje, pamokų nelankymas, bendravimo sunkumai ir savikontrolės stoka, draugystė su bendraamžiais, turinčiais elgesio problemų, rūkančiais, vartojančiais alkoholį ar narkotikus. 
            Ilgametė daugelio šalių patirtis parodė, jog efektyviausia yra ugdyti gyvenimo įgūdžius nuo mažumės, kad vaikas mokėtų priimti racionalius sprendimus, spręstų pats problemas, kritiškai ir kūrybiškai mąstytų, teigiamai vertintų save ir išsiugdytų tvirtesnį pasitikėjimą savimi. Šiandien Lietuvos švietimo įstaigose itin aktyviai taikomos penkios tarptautinės gyvenimo įgūdžių ugdymo programos: ikimokyklinio amžiaus vaikams „Zipio draugai“ bei „Step by Step (Gera pradžia)“, pradinių klasių mokiniams „Antras žingsnis (Second step)“, paaugliams – programa „Olweus“ bei kompleksinė gyvenimo įgūdžių ugdymo programa „LIONS Quest „Paauglystės kryžkelės“. 
          Švietimo įstaigose įgyvendinamos Alkoholio, tabako ir kitų psichiką veikiančių medžiagų vartojimo prevencijos, Nacionalinės narkotikų kontrolės ir narkomanijos prevencijos  programos, išleista metodinės medžiagos, vyksta mokymai pedagogams, kaip taikyti kuo efektyvesnes, labiau paveikias priemones. 
Planuojama rengti seminarus, mokymus, projektus, į kuriuos įsitrauktų ne tik mokinių savivaldos institucijos, mokyklos bendruomenė, bet ir savivaldybių institucijos, asociacijos. 

Prevencinės programos padeda ugdyti mokinių atsparumą žalingiems įpročiams, kurti sveikesnę ir saugesnę ugdymo aplinką,  spręsti užimtumo problemas, gerinti mokyklos bendruomenės narių bendravimo ir bendradarbiavimo kultūrą. 
Be to, prevenciniam darbui stiprinti mokyklose įsteigtos prevencinio darbo grupės,  mokyklose dirba per 1000 socialinių pedagogų.

Netrukus mokyklose bus pradėtas įgyvendinti ES projektas „Saugios aplinkos mokykloje kūrimas“, sukurta prevencinių programų akreditavimo ir įgyvendinimo mokyklose sistema. Akredituotos prevencinės programos bus įtraukiamos į rekomenduojamų mokyklose įgyvendinti prevencinių programų sąrašą.  Ugdymo įstaigos galės rinktis, kurią prevencinę programą norėtų diegti savo mokykloje. Šių programų įgyvendinimas bus finansuojamas projekto lėšomis.

           Gyvenimo realybė yra tokia, kad organizuojant prevencinę veiklą susiduriame su situacijomis, kai tenka į pagalbą kviestis policiją, vietos bendruomenę, todėl Švietimo ir mokslo ministerija ir Policijos departamentas prie Lietuvos Respublikos vidaus reikalų ministerijos yra pasirašę sutartį dėl bendradarbiavimo. 

         Prevencinės veiklos kontekste dažnai  nebeužtenka vien mokyklos specialistų ir mokytojų pastangų, todėl ypač svarbus bendradarbiavimas su tėvais, šeima, kaip paaugliui artimiausia socialine aplinka, turinčia didžiulę įtaką sėkmingai vaiko socializacijai, pozityvių vertybių, įgūdžių ir nuostatų formavimuisi. Todėl turime aktyviau ieškoti priemonių, veiklos būdų, kaip stiprinti mokyklos ir tėvų bendradarbiavimą.

           Prieš kelerius metus patvirtinta „Psichoaktyviųjų medžiagų vartojimo prevencijos programa mokinių tėvams“, parengtos metodinės rekomendacijos, vyksta mokymai. Siekiama, kad tėvai patys suteiktų savo vaikams tam tikrų įgūdžių, kad vaikas nepradėtų vartoti psichoaktyviųjų medžiagų: kaip atsispirti bendraamžių spaudimui, kaip įveikti stresą, kritiškai mąstyti.

          Netukus baigsis 2013-ieji metai, Lietuvos Respublikos Seimo paskelbti Sveikatingumo metais. Tai buvo puiki proga dar plačiau paskleisti sveikatinimo idėjas, stiprinti ir puoselėti bendruomenės požiūrį į sveiką gyvenimo būdą. 

Tačiau šios problemos, apie kurias kalbame, reiklauja nuolatinio ir atkaklaus darbo kasdien ir šeimoje, ir mokykloje, o kadangi sakome, kad tai yra ir socialinė problema, tai į jos sprendimą turi įsitraukti visa visuomenė. 

